Geen nuwe remblokke vir Prasa-treineGebruikte remskoene wat glo aangewend word vir treine. (Foto: Verskaf) Die spooragentskap Prasa het nie nuwe remblokke beskikbaar om verslete remme aan treinstelle te vervang nie. Só lui ŉ bevinding wat die spoorwegveiligheidsreguleerder (RSR) op 22 Januarie in ŉ brief aan Prasa gestuur het. “Op 16 Januarie het ŉ span van die RSR Prasa se instandhoudingsfasiliteit in Braamfontein besoek. Tydens ŉ inspeksie op die perseel het dit aan die lig gekom dat Prasa geen nuwe remblokke in voorraad het om afgeleefde remblokke op treinstelle mee te vervang nie,” lui die brief. Omdat die RSR glo dat dié tekort ŉ veiligheidsrisiko vir reisigers inhou, is Prasa toe aangesê om die RSR van ŉ permanente oplossing te voorsien om te verseker dat genoeg nuwe remblokke by al sy instandhoudingsfasiliteite beskikbaar is om verweerde blokke mee te vervang. Prasa moet ook bewyse lewer dat alle treinstelle wat tans in gebruik is, oor remblokke beskik wat nog nie verweer is nie. Luidens die brief het Prasa tot vandag (Dinsdag 4 Februarie) om aan die vereistes te voldoen. Intussen het die DA ook inligting ontvang dat treintegnici en meganiese ingenieurs in dromme vol gebruikte remskoene moet rondkrap op soek na onderdele wat erg afgeleefde remblokke moet vervang. “Deur tweedehandse onderdele te gebruik om erg beskadigde onderdele mee te vervang, hou ŉ wesenlike gevaar in vir miljoene Suid-Afrikaners wat van die spoorlyn gebruik maak,” sê Chris Hunsinger, die DA se skaduminister van vervoer. Daarom wil die DA hê Prasa moet sy plan om genoeg nuwe remblokke aan te skaf in die openbaar bekendmaak.